Na temelju članka 23. Zakona o muzejima („Narodne novine“, broj 142/98. i 65/09.), članka 54. Zakona o ustanovama („Narodne novine“, broj 76/93., 29/97. i 47/99.) i članka 9. stavka 2. Odluke o osnivanju Muzeja Ivanić-Grada („Službeni glasnik Grada Ivanić-Grada“ broj 9/14.), ravnateljica Muzeja Vida Pust Škrguljadonosi

**S T A T U T**

**Muzeja Ivanić-Grada**

**I OPĆE ODREDBE**

Članak 1.

Ovim Statutom **Muzeja Ivanić-Grada** (u daljnjem tekstu: Statut) uređuje se i pobliže utvrđuje:

* status,
* naziv i sjedište,
* pečat i štambilj ustanove,
* zastupanje i predstavljanje,
* djelatnost Muzeja
* unutarnje ustrojstvo,
* upravljanje ustanovom,
* imovina Muzeja,
* sredstva za rad i financiranje djelatnosti Muzeja,
* javnost rada,
* poslovna tajna,
* opći akti Muzeja,
* zaštita okoliša,
* suradnja sa sindikatom,
* ostala pitanja značajna za obavljanje djelatnosti i poslovanja Muzeja Ivanić-Grada (u daljnjem tekstu: Muzej).

**II STATUS**

Članak 2.

Muzej je javna ustanova sa svrhom trajnog obavljanja djelatnosti na području kulture.

Muzej kao ustanovu osnovalo je Gradsko vijeće Grada Ivanić-Grada Odlukom o osnivanju Muzeja Ivanić-Grada („Službeni glasnik Grada Ivanić-Grada“ broj 9/14.).

Članak 3.

Prava i dužnosti osnivača Muzeja obavlja Grad Ivanić-Grad (u daljem tekstu: Osnivač).

Članak 4.

Muzej ima svojstvo pravnog subjekta i upisuje se kao ustanova u sudski registar Trgovačkog suda u Zagrebu.

Muzej je upisan u Očevidnik muzeja koji se u vodi u Ministarstvu kulture RH.

**III NAZIV I SJEDIŠTE**

Članak 5.

Naziv ustanove glasi: Muzej Ivanić-Grada

Sjedište ustanove je u Ivanić-Gradu.

Službena adresa Muzeja je: 10310 Ivanić-Grad, Park hrvatskih branitelja 6

Članak 6.

Naziv i sjedište Muzeja može se mijenjati samo uz suglasnost osnivača Muzeja.

Naziv Muzeja mora biti istaknut na zgradi u kojoj je njegovo sjedište, kao i na zgradama svih dislociranih radnih jedinica Muzeja.

**IV PEČAT I ŠTAMBILJ USTANOVE**

Članak 8.

Pečat Muzeja je okruglog oblika i sadrži tekst: Republika Hrvatska - Grad Ivanić-Grad - Muzej Ivanić-Grada i znak (logo) Muzeja. Logo Muzeja prikazuje stilizirani oblik tlocrta utvrde i biljni ornament, a simbolizira povezivanje povijesti i života.

Promjer pečata je 40 mm.

Članak 9.

Broj pečata određuje ravnatelj.

Pečatom se mogu služiti samo ovlaštene službene osobe, o čemu odlučuje ravnatelj i/ili Upravno vijeće Muzeja.

Pečati se brojčano označuju te vode i pohranjuju u posebnoj evidenciji.

Za sve promjene sadržaja i oblika znaka (loga) i pečata Muzeja potrebna je pisana odluka ravnatelja i/ili Upravnog vijeća Muzeja koja se tretira i pohranjuje kao Dopuna Članka 8. ovog Statuta.

Članak 10.

Za potrebe uredskog poslovanja i stručnu obradu muzejske građe koriste se štambilji četvrtastog oblika. Njihov sadržaj, točan oblik, veličinu, vrstu, broj i namjenu određuje ravnatelj Muzeja posebnom odlukom.

**V ZASTUPANJE I PREDSTAVLJANJE**

Članak 11.

Muzej kao samostalna ustanova u kulturi djeluje samostalno. Svoje djelatnosti obavlja na temelju Zakona o ustanovama, Zakona o upravljanju ustanovama u kulturi, Zakona o muzejima, Odluke o osnivanju Muzeja, Statuta Muzeja i drugih općih akata koje donosi ravnatelj uz suglasnost Osnivača Muzeja (Gradsko vijeće Grada Ivanić-Grada).

Članak 12.

Muzej zastupa i predstavlja ravnatelj. Ravnatelj zastupa i predstavlja Muzej pred sudovima te u komunikaciji s tijelima državne i lokalne uprave te pravnim subjektima različitih kategorija u svim postupcima vezanim uz djelovanje Muzeja kao javne ustanove.

Ravnatelj u obavljanju svojih dužnosti djeluje u skladu sa zakonima i opće važećim moralnim i etičkim načelima, poštujući mjerila struke i interese muzejske ustanove koju predstavlja.

Članak 13.

Ravnatelj ima sva ovlaštenja za zastupanje Muzeja u postupcima pravnog prometa u sklopu djelatnosti upisanih u registru, ali uz ograničenje:

* nastupanja kao druga strana u ugovorima i sporazumima s Muzejom, osim uz izričito odobrenje Osnivača (problem sukoba interesa);
* samostalnog zaključivanja ugovora o investicijama, nabavi osnovnih sredstava i imovine te o radovima svih vrsta čija pojedinačna vrijednost iznosi više od 50.000,00 kn. Za zaključivanje te vrste ugovora potrebna je prethodna suglasnost Osnivača. Ovo se ograničenje ne odnosi na potpisivanje ugovora o korištenju namjenskih sredstava odobrenih od strane Ministarstva kulture.

Članak 14.

Ravnatelj može, u sklopu svojih ovlasti i sukladno odredbama zakona kojima se takvi odnosi uređuju, opunomoćiti drugu osobu za zastupanje pred sudovima i drugim tijelima.

Opunomoćenik može zastupati Muzej samo unutar granica ovlasti dobivene punomoći.

**V DJELATNOST MUZEJA**

Članak 15.

Djelatnost Muzeja kao javne ustanove oblikuje se u skladu s potrebama te interesima lokalnog stanovništva i šire javnosti na području kulture, obrazovanja i informiranja. Sustavnim stručnim i javnim djelovanjem, Muzej se uključuje u programe održivog razvoja lokalne zajednice u cilju stvaranja novih vrijednosti na područjima svojih ingerencija i u skladu sa svojim poslanstvom (misijom).

Članak 16.

Osnovna djelatnost Muzeja obuhvaća:

* skupljanje, čuvanje i istraživanje civilizacijskih, kulturnih i prirodnih dobara,
* sistematizaciju muzejske građe u zbirke i stvaranje muzejske dokumentacije,
* stručnu i znanstvenu obradu muzejske građe i muzejske dokumentacije,
* čuvanje i zaštitu muzejske građe i muzejske dokumentacije, muzejskih lokaliteta i nalazišta,
* reviziju i izlučivanje muzejske građe i muzejske dokumentacije,
* javno izlaganje muzejske građe i muzejske dokumentacije na stalnim i povremenim izložbama u stvarnom i virtualnom prostoru,
* objavljivanje podataka i spoznaja o muzejskoj građi i muzejskoj dokumentaciji u stručnim i znanstvenim te edukativno-popularnim publikacijama, kao i korištenjem različitih obavijesnih sredstava u zemlji i inozemstvu,
* sustavno praćenje, poticanje, promicanje, istraživanje i vrednovanje događanja i tema vezanih uz područje kulturno-povijesne i prirodne baštine,
* izdavanje stručnih publikacija, kataloga i časopisa, te audiovizualnih i drugih edukativno-promotivnih izdanja u sklopu svoje djelatnosti,
* organiziranje predavanja, seminara i drugih oblika obavješćivanja, kao i edukativnih programa vezanih uz djelatnost Muzeja,
* suradnja s obrazovnim, kulturnim i drugim javnim ustanovama i organizacijama, udrugama civilnog društva te drugim pravnim i fizičkim osobama u zemlji i inozemstvu, čije se djelovanje djelomično ili u cijelosti podudara s radom Muzeja,
* obavljanje i drugih poslova s područja muzejske djelatnosti utvrđenih zakonom i ovim Statutom, kao i sve ostale zadaće i poslove kojima se promiče djelatnost muzeja.

Članak 17.

Stručne poslove u Muzeju obavlja stručno muzejsko osoblje, sukladno Zakonu o muzejima.

Članak 18.

Zaposlenici Muzeja stječu muzejska zvanja obavljanjem stručnih ispita sukladno važećim zakonskim propisima.

Članak 19.

Stručni nadzor nad radom Muzeja obavlja nadležni matični muzej iz državnog sustava muzeja Republike Hrvatske, uz koordinaciju Muzejskog dokumentacijskog centra i muzejskih vijeća.

**VI UNUTARNJE USTROJSTVO**

Članak 20.

Muzej Ivanić-Grada sastoji se od dvije osnovne, dislocirane ustrojbene jedinice. To su:

1. Gradski muzej Ivanić-Grada u Ivanić-Gradu

i

1. Muzej naftnog rudarstva u Graberju Ivanićkom (lokalitet Petica).

Gradski muzej Ivanić-Grada u sklopu svojih programskih djelatnosti bavi se pretežito općim i pojedinačnim aspektima kulturno-povijesne i prirodne baštine šireg područja Grada Ivanić-Grada i, prema potrebi, tijekom razvoja ustanove i njezinih programskih djelatnosti oblikuje pojedine tematske zbirke muzejske građe i sukladno tome, formira posebne odjele ili programske jedinice unutar osnovne ustrojbene jedinice.

Muzej naftnog rudarstva, kao prvi muzej te vrste osnovan u Hrvatskoj, u sklopu svojih programskih djelatnosti bavi se općim i pojedinačnim aspektima nafte i zemnog plina kao prirodnog fenomena te razvojem naftnog rudarstva u Hrvatskoj i svijetu, uz poseban naglasak na ulozi naftne industrije u razvoju kraja.

Muzejska građa Muzeja naftnog rudarstva izložena je, ovisno o vrsti građe i načinu prezentacije, dijelom u zatvorenom prostoru građevina u sklopu Muzeja, a djelomično na otvorenom, u sklopu ambijentalnog tehnološkog parka na lokaciji Muzeja.

Članak 21.

Muzej može, uz suglasnost Osnivača, obavljati svoje djelatnosti na više dislociranih lokacija, povezanih s jednom ili drugom ili obije osnovne ustrojbene jedinice, sukladno Pravilniku o unutarnjem ustrojstvu i načinu rada Muzeja, ako to proizlazi iz programskih djelatnosti i razumne perspektive razvoja Muzeja.

Ako Muzej obavlja svoje djelatnosti na lokacijama izvan užeg prostora Muzeja i u objektima koji nisu dio materijalne imovine Muzeja ili Grada Ivanić-Grada kao osnivača Muzeja, sve djelatnosti Muzeja na takvim lokacijama i u takvim prostorima regulira se posebnim sporazumom koji vlasnik takvog objekta sklapa s Muzejom, uz prethodnu suglasnost Osnivača.

Članak 22.

Odredbama Pravilnika o unutarnjem ustrojstvu i načinu rada Muzeja uređuju se sve pojedinosti vezane uz unutarnji ustroj i prostornu organizaciju Muzeja, organiziranje i pohranu muzejske građe u zbirkama i čuvaonicama (depóima), kao i uz strukturu radnih mjesta te opis poslova i zadataka zaposlenika Muzeja.

**VII UPRAVLJANJE USTANOVOM**

Članak 23.

Muzejom upravlja ravnatelj koji ima položaj i ovlaštenja tijela upravljanja, sukladno članku 24. stavak 3. Zakona o muzejima.

Ako Muzej zapošljava više od 5 (pet) stručnih osoba, osniva se Upravno vijeće koje, sukladno Zakonu o muzejima, upravlja Muzejom.

U Muzeju, bez obzira na broj zaposlenika, djeluje i Stručno vijeće. Stručno je vijeće savjetodavno tijelo u stručnim poslovima Muzeja.

Članak 24.

**Ravnatelj** je poslovni i stručni voditelj Muzeja i kao takav zastupa i predstavlja Muzej, organizira i vodi poslove, donosi opće akte sukladno ovom Statutu, poduzima sve pravne radnje u ime i za račun Muzeja, zastupa Muzej u svim postupcima pred sudovima, upravnim i drugim državnim tijelima, te pravnim osobama s javnim ovlastima, odgovoran je za zakonitost rada Muzeja, te obavlja i druge poslove utvrđene Statutom.

U vođenju rada i poslovanja Muzeja, ravnatelj osobito:

* priprema i donosi Godišnji plan i Program rada i razvoja Muzeja te mjere za njegovo provođenje,
* podnosi izvješća o poslovanju Muzeja i izvršenju Programa rada,
* odlučuje o zasnivanju i prestanku radnog odnosa djelatnika Muzeja,
* odlučuje o raspoređivanju djelatnika u Muzeju, te o drugim pravima i obvezama iz radnog odnosa, ukoliko Zakonom ili drugim propisom nije drugačije određeno,
* daje upute za rad djelatnicima pri obavljanju poslova u okviru djelatnosti Muzeja,
* odlučuje o disciplinskoj odgovornosti djelatnika sukladno zakonskim ovlastima i općim aktima Muzeja,
* odgovara za financijsko poslovanje Muzeja,
* vodi i odgovara za stručni rad Muzeja,
* odgovara za zakonitost rada Muzeja,
* utvrđuje prijedlog Statuta i nakon dobivanja suglasnosti Osnivača donosi Statut Muzeja,
* utvrđuje prijedloge i donosi druge opće akte Muzeja,
* odlučuje o tome koji podaci predstavljaju poslovnu tajnu ili koji se podaci ne mogu objavljivati,
* odlučuje o svim drugim pitanjima u granicama svojih ovlasti u skladu sa zakonima i općim aktima Muzeja.

Članak 25.

Ravnatelja Muzeja imenuje gradonačelnik Grada Ivanić-Grada na temelju rezultata javnog natječaja. Odluku o imenovanju donosi Gradsko vijeće Grada Ivanić-Grada.

Članak 26.

Javni natječaj za imenovanje ravnatelja Muzeja raspisuje Natječajno povjerenstvo od tri člana, koje imenuje gradonačelnik Grada Ivanić-Grada.

Natječajno povjerenstvo utvrđuje uvjete i oblikuje tekst javnog natječaj za imenovanje ravnatelja.

Natječaj se objavljuje u lokalnom tisku, te na web stranicama Grada Ivanić-Grada i Muzeja.

Nakon isteka roka natječaja, Natječajno povjerenstvo vrši zapisnički otvaranje prispjelih ponuda na natječaj, te daje mišljenje o ispunjavanju uvjeta iz natječaja po svakoj prispjeloj ponudi, te nakon toga kompletnu natječajnu dokumentaciju sa zapisnikom Povjerenstva dostavlja gradonačelniku Grada.

Članak 27.

Rok za podnošenje prijava je 15 dana od dana objave natječaja.

Kandidati se obavještavaju o izboru u roku od 45 dana od dana isteka roka za podnošenje prijava.

Članak 28.

U slučaju da niti jedna ponuda pristigla na natječaj za ravnatelja Muzeja ne odgovara mjerilima za imenovanje ravnatelja u mandatnom razdoblju sukladno Zakonu o muzejima, gradonačelnik ima pravo imenovati privremenog ravnatelja Muzeja za razdoblje od najviše godinu dana, uz mogućnost produljenja tog razdoblja, ako za to postoje valjani razlozi. Imenovanje Odlukom potvrđuje Gradsko vijeće.

Imenovani privremeni ravnatelj dužan je, u zadanom roku, a najkasnije mjesec dana prije isteka mandata privremenog ravnatelja i u suradnji s natječajnim povjerenstvom Osnivača, pripremiti i objaviti ponovljeni javni natječaj za imenovanje ravnatelja Muzeja.

Članak 29.

Za ravnatelja Muzeja može se imenovati osoba koja ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij, sukladno odredbama Zakona o znanstvenoj djelatnosti i visokom obrazovanju, i najmanje pet godina rada u muzejskoj struci.

Iznimno se na mjesto ravnatelja može imenovati i osoba koja ima završen sveučilišni diplomski studij ili s njim, po Zakonu o znanstvenoj djelatnosti i visokom obrazovanju izjednačen studij, i deset godina rada u kulturi, znanosti ili drugom odgovarajućem području vezanom uz djelatnost muzeja, odlikuje se stručnim, radnim i organizacijskim sposobnostima, te ispunjava druge uvjete propisane statutom.

Članak 30.

Ravnatelj Muzeja imenuje se na temelju predloženoga plana i programa rada Muzeja u narednom četverogodišnjem razdoblju te jasno razrađene vizije razvoja Muzeja u skladu s misijom muzejske ustanove.

Članak 31.

Ravnatelj Muzeja imenuje se na vrijeme od četiri godine i može biti ponovno imenovan.

U slučaju da ravnatelj ne bude ponovno imenovan, po isteku mandata isti se vraća na radno mjesto sa kojeg je imenovan, odnosno se raspoređuje na slobodno radno mjesto u Muzeju koje odgovara njegovoj stručnoj spremi, a sukladno Pravilniku o unutarnjem ustrojstvu i načinu rada Muzeja.

Članak 32.

Ravnatelj je dužan imenovati svog zamjenika u roku od 30 dana od dana stupanja na dužnost.

Imenovanje zamjenika mora biti usuglašeno s mišljenjem članova Stručnog vijeća Muzeja i sa stavom Osnivača.

Zamjenik ravnatelja mora ispunjavati uvjete za obavljanje poslova ravnatelja prema Zakonu i Statutu.

Za vrijeme trajanja zamjene, zamjenik ravnatelja preuzima sva prava i dužnosti ravnatelja kojeg zamjenjuje.

Članak 33.

Ravnatelj Muzeja može biti razriješen dužnosti prije isteka mandata pod uvjetima određenim Zakonom o ustanovama. Prijedlog o razrješenju donosi osnivač, odnosno upravno vijeće Muzeja (ako postoji) na prijedlog stručnog vijeća Muzeja (ako je u Muzeju zaposleno do 5 (pet) stručnih osoba).

Odluku o razrješenju donosi gradonačelnik Grada Ivanić-Grada, a potvrđuje je Gradsko vijeće.

Članak 34.

Razlozi za razrješenje ravnatelja prije isteka mandata mogu biti:

* razrješenje na vlastiti zahtjev,
* postupanje protivno propisima ili općim aktima Muzeja ili neosnovano zanemarivanje odluka tijela Muzeja,
* nesavjesno i neodgovorno postupanje ili veće nepravilnosti u radu, zbog kojih je nastala veća materijalna šteta ili veća smetnja u redovitom obavljanju djelatnosti Muzeja,
* drugi razlozi i slučajevi predviđeni Zakonom.

Članak 35.

Prije donošenja odluke o razrješenju, ravnatelju se mora dati mogućnost da se u razumnom roku (ne duljem od 15 dana), izjasni o razlozima postupanja koje je dovelo do prijedloga za razrješenje.

Članak 36.

U slučaju razrješenja ravnatelja Osnivač će imenovati vršitelja dužnosti ravnatelja, a Muzej je dužan raspisati natječaj za ravnatelja u roku od 30 dana od dana imenovanja vršitelja dužnosti.

Članak 37.

**Upravno vijeće Muzeja** upravlja Muzejom ako Muzej zapošljava više od 5 (pet) stručnih osoba.

Upravno vijeće ima tri člana. Jedan se član Upravnog vijeća bira iz redova stručnog osoblja Muzeja, a dva se člana imenuju iz redova uglednih i priznatih stručnih osoba s područja znanosti i kulture. Članove Upravnog vijeća imenuje Osnivač na prijedlog stručnog vijeća Muzeja.

Članak 38.

U radu Upravnog vijeća sudjeluje i ravnatelj Muzeja, ali bez prava odlučivanja.

Članak 39.

Mandat članova Upravnog vijeća traje 4 godine, uz mogućnost reizbora.

Članak 40.

Osnovne obveze i ovlasti Upravnog vijeća:

* na prijedlog ravnatelja donosi program rada i razvoja Muzeja
* nadzire izvršavanje programskih djelatnosti i ostvarivanje programa
* sudjeluje u donošenju financijskog plana i godišnjeg obračuna
* predlaže promjene u organiziranom radu Muzeja
* sudjeluje u donošenju akata i pravilnika Muzeja
* obavlja i druge poslove u skladu sa Zakonom i Statutom Muzeja

Rad Upravnog vijeća detaljnije je određen Pravilnikom o unutarnjem ustrojstvu i

načinu rada Muzeja.

Članak 41.

**Stručno vijeće** Muzeja je savjetodavno tijelo u stručnim poslovima Muzeja.

Članak 42.

Stručno vijeće Muzeja sastavljaju sve stručne osobe zaposlene u Muzeju koje imaju adekvatno stručno zvanje, znanje i iskustvo, sukladno Zakonu o muzejima.

U radu stručnoga vijeća sudjeluje i ravnatelj Muzeja, ali isključivo kao ravnopravni član stručnoga vijeća.

Članak 43.

Stručno vijeće iz vlastitih redova bira svog predsjednika i zamjenika.

Članak 44.

Predsjednik ili zamjenik ima pravo sazvati sjednicu stručnoga vijeća.

Stručno se vijeće može sazvati na prijedlog bilo kojeg člana stručnog vijeća ili na prijedlog Osnivača ili Upravnog odbora.

Odluke i stavovi stručnog vijeća donose se dvotrećinskom većinom svih članova, uz mogućnost uvažavanja pisanog izjašnjavanja u slučaju nenazočnih članova.

Rad stručnog vijeća detaljnije je utvrđen Pravilnikom o unutarnjem ustrojstvu i načinu rada Muzeja.

Članak 45.

Osnovne obveze i ovlasti Stručnog vijeća:

* raspravljanje i davanje mišljenja o programu rada i razvoja te o njegovu provođenju,
* predlaganje poduzimanja stručnih mjera, organiziranja i načina obavljanja stručnih poslova ravnatelju Muzeja,
* razmatranje potreba stručnog obrazovanja i usavršavanja djelatnika i predlaganje postupaka u svezi s tim potrebama,
* raspravljanje i davanje mišljenja o svim stručnim pitanjima veznim uz djelovanje Muzeja
* obavljanje drugih poslova sukladno Zakonu i aktima Muzeja.

Članak 46.

Muzej nema pravo, odlukama svojih upravnih tijela ali bez suglasnosti Osnivača, promijeniti ili proširiti svoju djelatnost.

Članak 47.

Bez suglasnosti Osnivača Muzej nema pravo osnovati druge pravne osobe.

**VIII IMOVINA MUZEJA**

Članak 48.

Imovinu Muzeja predstavljaju i čine sredstva za rad koja su pribavljena od Grada Ivanić-Grada kao Osnivača, nekretnine i pokretnine koje Grad naknadno osigura Muzeju, kao i prava i sredstva stečena pružanjem usluga ili pribavljena iz drugih izvora, sukladno Zakonu i

aktima Muzeja i Osnivača.

Grad Ivanić-Grad kao osnivač osigurava odgovarajući prostor za potrebe rada Muzeja Ivanić-Grada te solidarno i neograničeno odgovara za obveze Muzeja.

Članak 49.

Ravnatelj bez suglasnosti osnivača ne može zaključivati pravne poslove kojima Muzej stječe, opterećuje ili otuđuje nekretninu i drugu imovinu čija je vrijednost veća od 50.000,00 kn.

U postupcima stjecanja, opterećenja i otuđivanja nekretnina i druge imovine čija vrijednost prelazi iznos od 50.000,00 kn odlučuje isključivo osnivač na prijedlog upravnog vijeća Muzeja ( ako ga ima ), odnosno ravnatelj.

Članak 50.

Muzejska građa i dokumentacija kojom upravlja Muzej, kao i nekretnine sa statusom kulturnog dobra koje koristi Muzej za svoje djelatnosti predstavljaju poseban dio materijalne imovine Muzeja.

Pri upravljanju kulturnim dobrima koja su mu povjerena na upravljanje, Muzej je dužan postupati u skladu sa Zakonom o zaštiti i očuvanju kulturnih dobara Republike Hrvatske.

Članak 51.

Nepokretna i pokretna imovina Muzeja osigurava se kod odabranog osiguravajućeg društva za one rizike i u opsegu s kojima je suglasan Osnivač.

Sredstva za osiguranje muzejske građe i dokumentacije osiguravaju se sukladno Zakonu o muzejima.

Članak 52.

Muzej odgovara za svoje obveze cjelokupnom svojom imovinom, dok Grad Ivanić-Grad kao osnivač solidarno i neograničeno odgovara za obveze Muzeja.

**IX SREDSTVA ZA RAD I FINANCIRANJE DJELATNOSTI MUZEJA**

Članak 53.

Sredstva za rad Muzeja i obavljanje djelatnosti osiguravaju se iz Proračuna Grada Ivanić-Grada kao Osnivača.

Osim toga, Muzej se može financirati i sredstvima dobivenim iz državne uprave, od županije, drugih gradova i općina te prihoda od obavljanja Zakonom dopuštenih i Pravilnikom o ustrojstvu i načinu rada Muzeja utvrđenih djelatnosti, od sponzorstva i donacija različitih pravnih i fizičkih osoba, kao i na druge načine koji su u skladu sa Zakonom.

Članak 54.

Muzej kao ustanova svoju djelatnost ne obavlja radi stjecanja dobiti.

Ako u obavljanju svoje djelatnosti koja je regulirana Pravilnikom o unutarnjem ustrojstvu i načinu rada Muzeja ipak ostvari dobit, ta se dobit može koristiti isključivo za obavljanje i razvoj registrirane djelatnosti Muzeja u skladu s Odlukom o osnivanju i ovim Statutom.

Članak 55.

Ako Muzej u obavljanju svoje djelatnosti iskaže gubitak, odluku o načinu snošenja gubitka i rješavanja nastale situacije donosi Gradsko vijeće Grada Ivanić-Grada kao Osnivača.

Ravnatelj Muzeja dužan je, argumentirano i u pisanom izvješću, Osnivaču obrazložiti nastalu situaciju koja je dovela do iskazivanja gubitka u financijskom poslovanju Muzeja.

**X JAVNOST RADA**

Članak 56.

Rad Muzeja je javan.

Muzej objavljuje svoje službene akte, uključivo Statut, na oglasnim pločama i u sredstvima javnog priopćavanja namijenjenim objavljivanju podataka te vrste.

Preko sredstava javnog priopćavanja Muzej upoznaje javnost s programima, organizacijom i načinima ostvarivanja programskih djelatnosti Muzeja, kao i s uvjetima i načinima rada, cijenama usluga i radnim vremenima Muzeja kao javne ustanove.

Detaljnije informacije o programskim djelatnostima Muzeja i uvid u dokumentaciju izvan okvira javnih djelatnosti može dati, na posebno traženje, samo ravnatelj ili ovlašteni djelatnik Muzeja.

**XI POSLOVNA TAJNA**

Članak 57.

Poslovnom tajnom Muzeja smatraju se isprave i podaci čije bi javno priopćavanje ili davanje na uvid neovlaštenim osobama bilo protivno poslovanju Muzeja, te podaci i isprave koje se prema posebnim zakonima ne smiju objavljivati ili davati na uvid neovlaštenim osobama.

Članak 58.

Poslovnom tajnom smatraju se naročito:

* dokumenti koje ravnatelj uz suglasnost osnivača proglasi poslovnom tajnom,
* podaci ili dokumenti koje nadležno tijelo kao dokument povjerljive naravi dostavi Muzeju,
* mjere i način postupanja u slučaju nastanka izvanrednih okolnosti,
* dokumenti koji se odnose na obranu u doba ratne ugroženosti,
* plan fizičko-tehničkog osiguranja objekata i imovine,
* drugi dokumenti i podaci čije bi priopćavanje javnosti ili neovlaštenim osobama bilo protivno interesima ustanove, njezinog osnivača, državnih tijela ili fizičkih i pravnih osoba u funkciji vanjskih suradnika Muzeja.

Članak 59.

Uvid u dokumente i podatke koji predstavljaju poslovnu tajnu ovlaštenim osobama- tražiteljima uvida može odobriti i takve podatke priopćiti ravnatelj ili osoba koju on za to ovlasti.

Povreda dužnosti čuvanja poslovne tajne predstavlja težu povredu radne odgovornosti.

**XII OPĆI AKTI MUZEJA**

Članak 60.

Muzej ima obvezu donošenja općih akata kojima se uređuje djelovanje i poslovanje Muzeja.

Osnovni opći akti Muzeja su:

- Statut

- Pravilnik o unutarnjem ustrojstvu i načinu rada Muzeja

- Pravilnik o zaštiti od požara

- Plan mjera zaštite u izvanrednim okolnostima.

Prema potrebi ravnatelj Muzeja može donijeti i druge opće akte koji moraju biti u skladu s odredbama Zakona i Statuta.

Stručno i Upravno vijeće Muzeja mogu donijeti poslovnike o svojem radu.

Članak 61.

Statut Muzeja donosi ravnatelj uz prethodnu suglasnost Osnivača. Izmjene i dopune ovog Statuta može predložiti ravnatelj Muzeja, a donose se po istoj proceduri kao i Statut.

Ostale opće akte donosi ravnatelj.

Prije donošenja općih akata, ravnatelj se može konzultirati sa članovima stručnog vijeća i stručnim službama izvan Muzeja.

Članak 62.

Opći akti objavljuju se na oglasnoj ploči Muzeja, a stupaju na snagu osmog dana od datuma objave.

U iznimnim slučajevima, opći akti mogu stupiti na snagu danom donošenja i potpisivanja.

Članak 63.

Muzej je dužan nakon završetka svake poslovne godine, a najkasnije do kraja prvog tromjesečja tekuće godine, dostaviti izvještaj o svom radu u protekloj godini nadležnim službama Osnivača.

Sukladno zakonskim obvezama, Muzej je obvezan periodički dostavljati i financijska izvješća o svome radu i poslovanju.

Financijska izvješća priprema financijska služba prema podacima za koje odgovara ravnatelj.

**XIII ZAŠTITA I UNAPREĐENJE ŽIVOTNOG OKOLIŠA**

Članak 64.

Djelatnici Muzeja dužni su tijekom obavljanja svojih poslova u sklopu programskih djelatnosti Muzeja poduzimati mjere zaštite i očuvanja okoliša.

Svaki je djelatnik Muzeja dužan upozoriti ravnatelja na pojavu djelatnosti koje mogu ili već ugrožavaju okoliš na području gdje se djelatnost obavlja.

Djelatnik može odbiti izvršenje poslova i zadaća kojima se nanosi nenadoknadiva šteta okolišu.

Nepoduzimanje mjera zaštite okoliša čini težu povredu radne obveze.

**XIV SURADNJA SA SINDIKATOM**

Članak 65.

Sindikalno organiziranje u Muzeju je slobodno.

Muzej je dužan sindikalnom povjereniku osigurati uvjete za rad, staviti na raspolaganje obavijesti koje su mu potrebne za vršenje dužnosti, te omogućiti uvid u akte i dokumente u svezi s ostvarivanjem i zaštitom prava djelatnika iz radnog odnosa.

Sindikalni povjerenik ima pravo prisustvovati raspravama u disciplinskom postupku po zahtjevu za zaštitu prava djelatnika, a ravnatelj ili druga nadležna tijela dužni su razmotriti stavove sindikata o prijedlozima odluka te se o njima izjasniti prije donošenja odluke.

**XV PRIJELAZNE I ZAVRŠNE ODREDBE**

Članak 66.

Opći akti Muzeja određeni ovim Statutom donijet će se u roku od 60 dana od dana stupanja na snagu ovog Statuta.

Članak 67**.**

Do donošenja novih akata na snazi ostaju postojeći akti ako nisu u suprotnosti sa Zakonom i ovim Statutom.

Članak 68.

Između Muzeja i Grada Ivanić-Grada kao osnivača Muzeja zaključit će se poseban Sporazum o obavljanju računovodstveno-financijskih i knjigovodstvenih poslova i poslova čišćenja muzeja.

Članak 69.

Ovaj Statut donosi se temeljem dobivene suglasnosti Gradskog vijeća Grada Ivanić-Grada i stupa na snagu i primjenjuje se osmog ( 8 ) dana od dana objave na oglasnoj ploči Muzeja, a objavit će se u Službenom glasniku Grada Ivanić-Grada.

Članak 70.

Stupanjem na snagu ovog Statuta prestaje važiti Statut Muzeja Ivanić-Grada od 04. veljače 2016.

Ravnateljica Muzeja Ivanić-Grada:

Vida Pust Škrgulja

Klasa:

Ur. broj:

Datum: 30. ožujka 2017.